דון סטיילי

**דון מישל סטיילי** (באנגלית: **Dawn Michelle Staley**; נולדה ב-4 במאי 1970) היא כדורסלנית עבר ומאמנת כדורסל אמריקאית המשמשת כמאמנת קבוצת כדורסל המכללות של אוניברסיטת קרוליינה הדרומית. סטיילי הוכנסה להיכל התהילה של כדורסל הנשים ב-2012, להיכל התהילה של הכדורסל ב-2013 ולהיכל התהילה של פיב"א ב-2025.

## קריירת תיכונים מכללות
סטיילי נולדה בפילדלפיה, פנסילבניה לאחר שהוריה, קלרנס ואסטל סטיילי, עברו לעיר מקרוליינה הדרומית. היא למדה בתיכון המקצועי מורל דובינס בעיר וב-1988, בשנתה האחרונה בתיכון, נבחרה לשחקנית התיכונים המצטיינת בכל ארצות הברית.

לאחר מכן היא החלה לשחק כדורסל מכללות באוניברסיטת וירג'יניה, והשלימה תואר ראשון בלימודי רטוריקה ותקשורת. בכל ארבע עונותיה במכללות היא הובילה את קבוצתה לטורניר אליפות המכללות בכדורסל נשים, בשלוש האחרונות הגיעה עימה לפיינל פור וב-1991 הפסידה עימה לאוניברסיטת טנסי 67–70 בהארכה בגמר. באותה שנה היא נבחרה לשחקנית המצטיינת של הפיינל פור (MOP), היחידה שעשתה זאת אף על פי שהפסידה בגמר. היא נבחרה לספורטאית השנה של אזור ה-ACC וזכתה בפרס נייסמית' לשחקנית המצטיינת במכללות בשנים 1991 ו-1992. סטיילי סיימה את קריירת המכללות שלה עם 2,135 נקודות והחזיקה בשיא ה-NCAA לחטיפות בקריירה עם 454 (שיא שנשבר מאז, ונכון ל-2023 היא ממוקמות במקום ה-13). היא סיימה את הקריירה שלה בווירג'יניה כמלכת הסלים של האוניברסיטה בכל הזמנים וכמלכת האסיסטים של ה-ACC בכל הזמנים עם 729, שיאים שנשברו מאוחר יותר על ידי מוניקה רייט ושרני זול. המספר אותו לבשה, 24, הוצא לגמלאות בווירג'יניה.

## קריירת משחק מקצועית
בשנים 1994–1995, לאחר סיום לימודיה במכללות, שיחקה סטיילי בטארב הצרפתית, עימה הגיעה לרבע גמר גביע רונקטי, ולאחר מכן המשיכה לשחק באיטליה, ברזיל וספרד.

ב-1996 הצטרפה לריצ'מונד רייג' מליגת ה-ABL  וכבר בעונתה הראשונה בקבוצה הובילה את הקבוצה לגמר, בו הפסידה לקולומבוס קווסט. בעונה שלאחר מכן עברה הקבוצה לעיר הולדתה של סטיילי, פילדלפיה, אך לא העפילה לפלייאוף. בעונת 1996/97 נבחרה סטיילי לחמישיית העונה בליגה, וב-1997/98 נבחרה לחמישיית העונה השנייה.

### ב-WNBA
ב-1999 נבחרה סטיילי במקום התשיעי בדראפט ה-WNBA על ידי שארלוט סטינג. ב-2001 היא הובילה את הסטינג לגמר ה-WNBA, בו הפסידה ללוס אנג'לס ספארקס.

ב-1 באוגוסט 2005 הועברה סטיילי בטרייד ליוסטון קומטס, ולפני פתיחה העונה הודיעה שתפרוש בסיומה. הקומטס העפילו לפלייאוף ופגשו את סקרמנטו מונארכס, אך הפסידו 0–2 ובכך הסתיימה קריירת המשחק של סטיילי. היא נבחרה שש פעמים רצופות למשחק האולסטאר של ה-WNBA בשנים 2001–2006, וב-2003 זכתה באתגר הכישורים הראשון של אולסטאר הליגה. ב-2006 הפכה גם לראשונה שזוכה בתחרות השלשות. ב-2006 היא נבחרה לקבוצת העשור של ה-WNBA, וב-2011 נבחרה לקבוצת השנה ה-15 של הליגה.

### בנבחרת ארצות הברית
סטיילי הופיעה לראשונה במדי נבחרת ארצות הברית בגביע העולם בכדורסל נשים עד גיל 19 1989, בו סיימה הנבחרת במקום השביעי. היא ייצגה את ארצות הברית גם באוניברסיאדת שפילד (1991), בה זכתה במדליית הזהב. ב-1992 זכתה עם ארצות הברית בטורניר גביע ר. ויליאמס ג'ונס שנערך בטאיפיי.

סטיילי שיחקה במדי נבחרת ארצות הברית בכדורסל נשים לראשונה באליפות העולם בכדורסל נשים 1994, וזכתה עימה במדליית הארד לאחר שרשמה 11.6 ו-3.9 אסיסטים (חמישית באליפות) ב-6 משחקים. באליפות העולם בכדורסל נשים 1998 היא קלעה בממוצע 7 נקודות למשחק ומסרה בסך הכל 52 אסיסטים (הובילה את הטורניר), וזכתה עם ארצות הברית בזהב. בניצחון 71–65 בגמר על  היא מסרה 12 אסיסטים וקלעה 7 נקודות, כולל 3 קליעות עונשין מכריעות בדקות האחרונות של המשחק שהבטיחו את הניצחון. סטיילי זכתה עם ארצות הברית גם באליפות העולם בכדורסל נשים 2002, בה העמידה ממוצעים של 4.9 נקודות, 1.2 ריבאונדים ו-2.7 אסיסטים.

סטיילי ייצגה את  שלוש פעמים בטורניר הכדורסל האולימפי, ובשלושתן זכתה במדליית הזהב: באטלנטה 1996, סידני 2000 ואתונה 2004. בטקס הפתיחה של המשחקים האולימפיים באולימפיאדת אתונה (2004) אף נשאה סטיילי את דגל ארצות הברית והובילה את המשלחת האמריקאית.

## קריירת אימון
### אוניברסיטת טמפל (2000–2008)
בשנת 2000, בעודה משחקת בשארלוט סטינג מה-WNBA, ביקרה סטיילי יחד עם נבחרת ארצות הברית בכדורסל נשים לאולימפיאדת סידני (2000) בפיינל פור טורניר אליפות המכללות בכדורסל נשים שנערך בפילדלפיה. אף על פי שהייתה בעיצומה של קריירת המשחק שלה ולא היה לה עניין באימון, היא הוזמנה על ידי דייב או'בריאן, המנהל הספורטיבי של קבוצת כדורסל המכללות של אוניברסיטת טמפל המקומית, לביקור בקמפוס. במהלך הביקור היא הובלה לחדר בו נערך לה ראיון עבודה על ידי ועדת האיתור של האוניברסיטה, ועל אף שבתחילה סירבה והעידה שהיא לא רואה את עצמה כמאמנת היא הסכימה לבסוף לשמש בתפקיד. מאוחר יותר היא העידה שלאחר שאו'בריאן איתגר אותה לזהות דרכים לשנות את הקבוצה, ושחברותיה אמרו לה שזה יהיה בלתי אפשרי עבורה לשחק ולאמן בו זמנית, היא השתכנעה. בעונתה הראשונה, עונת 2000/01, היא הובילה את הקבוצה להופעה ראשונה בטורניר ארצי מזה 12 שנים, בטורניר ה-WNIT, ובעונות 2002, 2004, 2005 ו-2006 הובילה אותה לזכייה באליפות אזור האטלנטיק 10 והעפלה לטורניר ה-NCAA.

העונה הטובה ביותר של סטיילי בטמפל הייתה עונת 2004/05, אז סיימה הקבוצה עם מאזן 28–4, כולל מאזן מושלם של 19–0 נגד יריבות מאזור האטלנטיק 10, זכתה באליפות האזורית והעפילה לראשונה מאז 1989 לסיבוב השני של ה-NCAA, בו הפסידה לאוניברסיטת ראטגרס. בחצי גמר טורניר האטלנטיק 10 באותה עונה רשמה סטיילי את ניצחונה ה-100 בקריירה, והפכה למאמנת המהירה ביותר שעושה זאת בכדורסל הנשים.

ב-13 במאי 2008 הכריזה טמפל כי סטיילי תעזוב את האוניברסיטה ותעבור לאמן את אוניברסיטת קרוליינה הדרומית. היא עזבה את טמפל עם המאזן הטוב ביותר בהיסטוריה של הקבוצה עם 172–80, לצד ארבע אליפויות האטלנטיק 10 ושש הופעות בטורניר ה-NCAA.

### אוניברסיטת קרוליינה הדרומית (2008–הווה)
סטיילי בנתה את הקבוצה בקרוליינה הדרומית מאפס, ועל אף ששתי עונותיה הראשונות בקבוצה נגמרו עם מאזנים שליליים, היא הובילה את תוכנית כדורסל הנשים של האוניברסיטה לשיפור ולתוצאות טובות יותר ויותר. ב-2012 הובילה את הקבוצה לראשונה מאז 2003 להופעה בטורניר אליפות המכללות, בו הודחה בשמינית הגמר על ידי אוניברסיטת סטנפורד. ב-2014 הובילה סטיילי את הגיימקוקס למקום הראשון באזור ה-SEC בתום העונה הסדירה לראשונה מאז 1991 ולדירוג במקום הראשון בכל ארצות הברית לראשונה בתולדות האוניברסיטה, אך שוב הודחה בטורניר ה-NCAA בשמינית הגמר על ידי אוניברסיטת קרוליינה הצפונית בצ'אפל היל.

בעונת 2014/15 סיימה קרוליינה הדרומית במקום הראשון באזור, זכתה לראשונה מאז 1989 באליפות ה-SEC והעפילה לראשונה לפיינל פור טורניר ה-NCAA, בו הודחה בידי אוניברסיטת נוטרדאם. בעונה הבאה סיימה הקבוצה במאזן מושלם 16–0 מול קבוצות ה-SEC, אך הודחה בשמינית גמר טורניר המכללות בידי אוניברסיטת סירקיוז.

בעונת 2016/17 הובילה סטיילי את קרוליינה הדרומית לאליפות העונה הסדירה ואזור ה-SEC בפעם השלישית ברציפות, ובגמר טורניר ה-NCAA זכתה עימה באליפות ראשונה בתולדות האוניברסיטה לאחר ניצחון 67–55 על אוניברסיטת המדינה של מיסיסיפי. בכך הפכה לאפרו-אמריקאית השנייה שמובילה קבוצת נשים לאליפות, אחרי קרולין פק שהובילה את אוניברסיטת פרדו לזכייה ב-1999.

בעונת 2019/20 שוב הובילה סטיילי את הגיימקוקס למאזן מושלם ב-SEC עם 16–0 ודורגה במקום הראשון בארצות הברית עם מאזן 32–1 כולל, לפני שהעונה בוטלה בעקבות מגפת הקורונה בארצות הברית. באותה עונה זכתה סטיילי בפרס נייסמית' למאמנת המצטיינת והפכה לראשונה שזוכה בפרס הן כשחקנית והן כמאמנת.

ב-2021 הובילה סטיילי את קבוצתה לאליפות ה-SEC נוספת ולפיינל פור שלישי בתולדותיה, בו הודחה לאחר הפסד 65–66 לאוניברסיטת סטנפורד. ב-15 באוקטובר 2021 חתמה סטיילי על הארכת חוזה לשבע שנים בקרוליינה הדרומית בשווי 22.4 מיליון דולר אמריקאי.
[ממוזער|סטיילי ו[נשיא ארצות הברית ג'ו ביידן במהלך הביקור של קבוצת כדורסל המכללות של אוניברסיטת קרוליינה הדרומית ב לאחר זכייתה בטורניר אליפות המכללות בכדורסל נשים 2024]]
ב-2022 הובילה סטיילי את הגיימקוקס לאליפות המכללות השנייה בתולדותיה לאחר ניצחון 64–49 על אוניברסיטת קונטיקט, וזכתה שוב בפרס נייסמית' למאמנת המצטיינת. בשתי העונות הבאות היא הובילה את קרוליינה הדרומית פעמיים נוספות למאזן 16–0 מושלם נגד יריבות מה-SEC, אך ב-2023 הודחה בחצי גמר אליפות המכללות בידי אוניברסיטת איווה, שהובלה על ידי קייטלין קלארק, ואילו ב-2024 גברה על איווה וקלארק 87–75 בגמר והשלימה זכייה שלישית בקריירה ועונה מושלמת של 38–0. בשתי העונות היא זכתה בפרס נייסמית', והשלימה ארבע זכיות בפרס, שנייה רק לפט סאמיט מאוניברסיטת טנסי (5 זכיות) וג'ינו אוריימה מאוניברסיטת קונטיקט (8).

בעונת 2024/25 שוב הובילה סטיילי את קרוליינה הדרומית לזכייה באליפות ה-SEC ולגמר טורניר ה-NCAA, אך הפסידה לאוניברסיטת קונטיקט 59–82.

בסך הכל, ב-17 עונות בקרוליינה הדרומית רשמה סטיילי מאזן כולל של 475–110 (81.2% הצלחה) וזכתה בשלוש אליפויות מכללות ו-9 אליפויות SEC. היא הובילה את הקבוצה שבע פעמים לפיינל פור טורניר ה-NCAA, מתוכן 5 רצופות בשנים 2021–2025, והעפילה ארבע פעמים לגמר.

### בנבחרת ארצות הברית
באליפות העולם בכדורסל נשים 2006 שימשה סטיילי כעוזרת למאמנת הראשית של נבחרת ארצות הברית בכדורסל נשים אן דונובן, וזכתה עימה במדליית הארד. היא שימשה בתפקיד גם בטורניר הכדורסל באולימפיאדת בייג'ינג (2008), אז זכתה עימה במדליית הזהב. סטיילי שימש לראשונה כמאמנת הראשית של הנבחרת ב 2007, והובילה אותה לזכייה בטורניר ללא הפסד.

ב-2014 היא מונתה למאמנת הראשית של נבחרת הקדטיות ושנה לאחר מכן למאמנת נבחרת הנערות, והובילה אותן לזכייה באליפות אמריקה עד גיל 18 ובגביע העולם בכדורסל נשים עד גיל 19. בזכות הצלחתה היא זכתה ב-2015 (לצד מאמן נבחרת הבנים עד גיל 19 שון מילר) בפרס מאמנת השנה של USA basketball, הגוף המנהל של הכדורסל בארצות הברית, והפכה לראשונה שזוכה הן בפרס מאמנת השנה והן בפרס שחקנית השנה של הארגון.

בטורניר הכדורסל באולימפיאדת ריו דה ז'ניירו (2016) שימשה סטיילי כעוזרת המאמן של ג'ינו אוריימה, וזכתה במדליית זהב נוספת.

ב-10 במרץ 2017 היא מונתה למאמנת הראשית של נבחרת ארצות הברית בכדורסל נשים, והובילה אותה לזכייה בגביע העולם בכדורסל נשים 2018. בכך הפכה סטיילי לראשונה שזוכה באליפות העולם בכדורסל נשים הן כשחקנית והן כמאמנת. סטיילי הובילה את האמריקניות לזכייה בשני גביעי האמריקות (2019 ו-2021), והדריכה אותן לזכייה במדליית הזהב בטורניר הכדורסל באולימפיאדת טוקיו (2020). בסך הכל, כמאמנת ראשית רשמה סטיילי מאזן מושלם של 30–0.

## חיים אישיים
סטיילי היא נוצרייה, ומציינת זאת גם בראיונותיה. למשל, ביום ראשון של חג הפסחא ב-2024 ציינה סטיילי בריאיון לאחר המשחק את תחיית ישו, לאחר שזכתה עם אוניברסיטת קרוליינה הדרומית באליפות המכללות ב-2024 היא הודתה לישו.

לסטיילי שלושה אחים ואחות. היא אוהדת של קבוצת הפוטבול פילדלפיה איגלס מה-NFL, ובליל סופרבול LVII ב-2023, בו הפסידו האיגלס לקנזס סיטי צ'יפס, אף ניהלה את משחקה של קרוליינה הדרומית כשהיא לבושה במדי הקבוצה.

מאז 1996 היא עומדת בראש קרן דון סטיילי, המתמקדת באקדמיה ובאתלטיקה ונותנת חסות לליגות כדורסל ופעילויות גיוס כספים אחרות, והחל מ-2008 מעניקה ליגת ה-WNBA את פרס דון סטיילי למנהיגות קהילתית . על שמה נקרא גם פרס דון סטיילי , המוענק מאז 2013 לרכזת המצטיינת בחטיבה I של ה-NCAA.

בינואר 2022 החלה סטיילי להנחות פודקאסט בשם Netlife. יש לה כלב הוואני בשם צ'אמפ, בעל חשבון טוויטר משלו, והוא מבקר לעיתים קרובות באימוני קרוליינה הדרומית.

## קישורים חיצוניים

*פרופיל, באתר פיב"א החדש

## הערות שוליים

קטגוריה:אמריקאים ילידי פנסילבניה
קטגוריה:פילדלפיה: אישים
קטגוריה:כדורסלניות אמריקאיות
קטגוריה:כדורסלני אוניברסיטת וירג'יניה
קטגוריה:מאמני כדורסל אמריקאים
קטגוריה:פנסילבניה: כדורסלנים
קטגוריה:היכל התהילה של הכדורסל: כדורסלנים
קטגוריה:אלופות אולימפיות אמריקאיות: כדורסל
קטגוריה:כדורסלניות באולימפיאדת אטלנטה (1996)
קטגוריה:כדורסלניות באולימפיאדת סידני (2000)
קטגוריה:כדורסלניות באולימפיאדת אתונה (2004)
קטגוריה:אמריקאיות שנולדו ב-1970
קטגוריה:אמריקאים שנולדו ב-1970